**ОРОН НУТГИЙН ХӨГЖЛИЙН САНГИЙН ҮЙЛ АЖИЛЛАГААНЫ ЖУРМЫН ТӨСЛИЙН ТАНИЛЦУУЛГА**

Орон нутгийн хөгжлийн сан /ОНХС/-ийн орлогын шилжүүлэг нь Төсвийн тухай хуулийн 59 дүгээр зүйл, 60 дугаар зүйл, Сангийн сайдын 2018 оны 9 дүгээр сарын 12-ны өдрийн “Журам батлах тухай” 228 дугаар тушаалын хавсралтаар баталсан “Орон нутгийн хөгжлийн сангийн үйл ажиллагааны журам”-д заасны дагуу зохицуулагддаг.

 “Орон нутгийн хөгжлийн сангийн үйл ажиллагааны журам”-ын хэрэгжилтийг хангах ажлын хүрээнд орон нутгийн албан хаагчдын дунд зохион байгуулсан хэлэлцүүлэг, санал асуулгын үр дүнд үндэслэн тус сангийн журамд нэмэлт өөрчлөлт оруулах хэрэгцээ, шаардлагыг тодорхойллоо.

* тухайн орон нутгийн иргэдийн идэвх, санаачилга, оролцоог нэмэгдүүлэх;
* баг, хорооны иргэдийн Нийтийн Хурал хийх хугацааг малчдын ажлын ачааллыг харгалзаж зохицуулалт хийх;
* орон нутгийн иргэдээс санал аваагүй төсөл, хөтөлбөр, арга хэмжээг ИТХ-аар батлах асуудал;
* ОНХС-ийн үйл ажиллагааг хариуцан ажилладаг албан хаагчдын ажлын чиг үүргийн тодорхойлж, ажлын ачааллыг тэнцвэржүүлэх;
* тус сангийн хөрөнгийн хяналт, хариуцлагыг сайжруулж зориулалтын бус зарцуулалтыг бууруулах;
* шинэчлэн боловсруулж байгаа ОНХС-ийн Удирдлагын мэдээллийн систем /УМС/-тэй холбоотой журамд нэмэлт, өөрчлөлт оруулах;

 Мөн Улсын Их Хурлын 2020 оны 11 сарын 13-ны өдрийн чуулганы нэгдсэн хуралдаанаар хэлэлцэн баталсан “Малын тоо толгойн албан татварын тухай” хуулийн хүрээнд тус сангийн эх үүсвэрт өөрчлөлт орж малын тоо толгойн албан татварыг сум, дүүргийн түвшинд Иргэдийн Төлөөлөгчдийн хурал /ИТХ/-аар баталж ОНХС-д төвлөрүүлэн сум, дүүргийн түвшинд мал аж ахуй хөгжүүлэх, бэлчээрийн менежмент сайжруулах, өвөлжилтийн бэлтгэл хангах зэрэг чиг үүргийн төсөл, арга хэмжээнд зарцуулахаар тусгасан билээ.

 Дээрх асуудлуудтай холбоотойгоор журамд дараах нэмэлт өөрчлөлтүүдийг оруулахаар журмын төслийг боловсрууллаа. Үүнд:

• ОНХС-д төвлөрөх Малын тоо толгойн албан татварын орлогын эх үүсвэрийг сум, дүүргийн түвшинд хэрхэн төлөвлөж, зарцуулах зохицуулалтыг тусгаж өгсөн.

• Орон нутгийн иргэдийн оролцоог нэмэгдүүлэх ач холбогдолтой гэж үзэн баг, хорооны иргэдийн Нийтийн Хурал хийх хугацааг өөрчилсөн.

• Оролцогч талуудын чиг үүргийг нэмэлтээр оруулснаар зарим албан хаагчдын ажлын ачааллыг тэнцвэржүүлж, чиг үүргийн давхардлыг арилгаж, хяналт, хариуцлагыг тодорхой түвшинд сайжруулсан.

• ОНХС-ийн хөрөнгийн эх үүсвэрээр санхүүжүүлэх хөрөнгө оруулалт, хөтөлбөр, төсөл, арга хэмжээний болон зарцуулж үл болох чиг үүргүүдийг тодорхойлж өгсөн.

• Журмын УМС-ийн үйл ажиллагаанд хамаарах хэсэгт систем ашиглалтын явцыг хөнгөвчилсөн өөрчлөлтүүдийг оруулсан.